32006R0991
L 179/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 991/2006 НА КОМИСИЯТА
от 30 юни 2006 година
за изменение на Регламент (ЕО) № 1870/2005 за откриване и управление на тарифни квоти и за установяване на режим за лицензии за внос и сертификати за произход на чесън, внесен от трети страни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общности,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), и по-специално член 31, параграф 2 и член 34, параграф 1 от него,
като има предвид, че:
(1)
Споразумението под формата на размяна на писма между Европейската общност и Народна република Китай, съгласно член ХХIV:6 и член ХХVIII от Общото споразумение за митата и търговията (ГАТТ), 1994 г. (2), одобрено с Решение 2006/398/ЕО на Съвета (3), предвижда увеличаване с 20 500 тона тарифните квоти за чесън, попадащ под код по КН 0703 20 00, за Китай.
(2)
Това увеличение следва да се отрази в приложение I към Регламент (ЕО) № 1870/2005 на Комисията (4).
(3)
Опитът показва, че някои разпоредби на Регламент (ЕО) № 1870/2005 относно референтното количество, дефинициите на вносителите, заявленията за лицензии за внос и информацията, предоставена от Комисията, следва да се подобри за по-голяма яснота.
(4)
Регламент (ЕО) № 1870/2005 следва съответно да бъде изменен.
(5)
Мерките, предвидени в настоящия регламент, са в съответствие със становището на Управителния комитет по пресните плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1870/2005 се изменя, както следва:
1.
В член 2, параграф 5 буква в) се заменя със следното:
„в)
за традиционните износители, които не попадат под разпоредбите на букви а) или б), максималното количество чесън, внесен през един от първите три периода за внос, през които са получили лицензии за внос съгласно Регламент (ЕО) № 565/2002 или настоящия регламент.“
2.
Член 3 се изменя, както следва:
а)
параграф 1 се заменя със следното:
„1. „Традиционни вносители“ означава вносители, физически или юридически лица, индивидуални или групови оператори, установени съгласно националното законодателство, които държава-членка преценява, че:
а)
са получили лицензии за внос съгласно Регламент (ЕО) № 565/2002 или настоящия регламент през всеки от предходните три завършени периода на внос;
б)
са внесли чесън в Общността през последните два от предходните три завършени периода на внос;
в)
са внесли в Общността най-малко 50 тона плодове и зеленчуци, съгласно член 1 параграф 2 от Регламент (ЕО) № 2200/96, по време на последния завършен период на внос преди тяхното заявление.“;
б)
в параграф 3, буква а) i) се заменя със следното:
„i)
те са внесли чесън от страни с произход, различен от новите държави-членки или Общността, както е определено на 30 април 2004 г., в поне два от предходните три завършени периода на внос;“.
3.
В член 7 параграф 2 се заменя със следното:
„2. Общото количество, обхванато от заявленията за лицензии „А“, изпратени от нов вносител, през всяко тримесечие не може да надвишава 10 % от общото количество, съгласно приложение I, за това тримесечие и този произход. Заявленията, които не съответстват на това правило, се отхвърлят от компетентните органи.“
4.
В член 8, параграф 2 трета алинея се заменя със следното:
„Когато, през предходния завършен период на внос, нови вносители са получили лицензии за внос съгласно настоящия регламент или Регламент (ЕО) № 565/2002, те представят документи, че поне 90 % от разпределеното им количество е било пуснато в свободно обращение.“
5.
Член 17 се изменя, както следва:
а)
втора алинея се заличава;
б)
трета алинея се заменя със следното:
„Комисията информира редовно държавите-членки, своевременно и по подходящ начин, относно количествата на използваните квоти и информацията, получена съгласно член 12 и член 16, параграф 2.“
6.
Приложение I се заменя с текста в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 юни 2006 година.